РЕПУБЛИКА СРБИЈА

НАРОДНА СКУПШТИНА

Одбор за здравље и породицу

18 Број: 06-2/363-14

4. новембар 2014. године

Б е о г р а д

ЗАПИСНИК

11. СЕДНИЦЕ ОДБОРА ЗА ЗДРАВЉЕ И ПОРОДИЦУ

ОДРЖАНЕ 3. НОВЕМБРА 2014. ГОДИНЕ

Седница је почела у 14,00 часова.

Седници је председавала проф. др Славица Ђукић Дејановић, председник Одбора.

Седници су присуствовали чланови Одбора: др Нинослав Гирић, проф. др Милан Кнежевић, др Предраг Мијатовић, проф. др Милета Поскурица, др Александар Радојевић, мр. др Љубица Мрдаковић Тодоровић, др Дарко Лакетић, Елвира Ковач, др Милан Латковић, проф. др Душан Милисављевић, Милена Ћорилић и др Љиљана Косорић.

Седници Одбора је присуствовао заменик одсутног члана Одбора: др Александар Перановић (др Весна Ракоњац).

Седници нису присуствовали чланови Одбора: др Бранислав Блажић, др Радослав Јовић, Невена Стојановић, као ни њихови заменици.

Поред чланова Одбора седници су присуствовали народни посланици: др Јездимир Вучетић, Мирјана Драгаш, Марјана Мараш, др Дејан Нектаријевић и проф. др Бранко Ђуровић.

Седници су присуствовали из Министарства здравља: државни секретар проф. др Берислав Векић, виши саветник др Небојша Јокић и самостални саветник Мира Контић; из РФЗО директор проф. др Момчило Бабић.

На предлог председнице Одбора, већином гласова, усвојен је следећи:

Д н е в н и р е д

1. Разматрање Предлога закона о изменама Закона о здравственом осигурању, који је поднела Влада, у начелу;

2. Разматрање Предлога закона о здравственој документацији и евиденцијама у области здравства, који је поднела Влада, у начелу;

3.Разно.

Пре преласка на разматрање утврђеног дневног реда, усвојени су без примедаба записници девете и десете седнице Одбора, одржане 23. и 29. октобра 2014. године.

Прва тачка дневног реда - **Разматрање Предлога закона о изменама Закона о здравственом осигурању, који је поднела Влада, у начелу**

Председник Одбора проф. др Славица Ђукић Дејановић подсетила je присутне да је Предлог закона о изменама Закона о здравственом осигурању од 27. октобра 2014. године у скупштинској процедури, да се разматра по хитном поступку, те да се сагласно члану 161. став 3. Пословника Народне скупштине амандман може поднети до почетка начелног претреса тог предлога закона. Додала је да ће по истеку овог рока и по пријему мишљења Владе о амандманима, сазвати седницу Одбора у појединостима. Затим је отворила претрес у начелу и дала реч представнику предлагача.

Државни секретар у Министарству здравља проф. др Берислав Векић је представљајући овај предлог закона, истакао да су разлози измене чл. 222. и 225. Закона, који се односе на смањење броја чланова Управног и Надзорног одбора РФЗО-а, садржани у потреби за рационализацијом и постизањем веће ефикасности рада ових одбора. Наиме, уместо 21 члана Управног одбора РФЗО-а, овим изменама се предлаже седам чланова које именује и разрешава Влада и то: четири члана на предлог министра здравља и три члана представника осигураника запослених, пензионера и земљорадника; док се у Надзорном одбору РФЗО-а, уместо седам предлаже пет чланова које именује и разрешава Влада и то: три члана на предлог министра здравља и два члана представника осигураника запослених и пензионера. Као циљеве предложених решења изнео је следеће: заступљеност представника Владе, односно министарства здравља у овим одборима као механизма за спровођење здравствене политике; контролу наменског опредељивања и располагања средствима буџета Србије; брже и ефикасније доношење прописа који се налазе у надлежности РФЗО-а; оперативнији рад органа управљања, као и унапређење рада доносиоца одлука у функционисању здравственог система. Додао је да за спровођење овог закона није потребно обезбедити додатна средства у буџету Србије.

Проф. др Душан Милисављевић је рекао да подржава сваку рационализацију и смањење трошкова државе, посебно имајући у виду гломазност ових одбора и могућност богаћења његових чланова. Међутим, упозорио је да се предложеном изменом процентуално смањују представници цивилног сектора у овим одборима, чиме се укида самосталност и непристрасност одлучивања, те имајући у виду да Фонд своја средства остварује од доприноса грађана, поставио је питање оправданости овог решења које доводи у питање заштиту интереса грађана. Сматра да ће предложеном изменом држава остварити потпуну контролу над токовима новца у РФЗО-у. С тим у вези, сугерисао је да се спроведу озбиљне реформе здравственог осигурања, како би се грађанима пружила одговарајућа здравствена заштита за уложени новац, боља доступност здравствене заштите, као и лечење под истим условима у приватном сектору који је уназад 20 година невидљив за систем. Оценио је да овим предлогом закона држава обезбеђује веће ингеренције над радом РФЗО-а, те је апострофирао питање оправданости таквог фонда, без механизма којим грађани могу да заштите своје интересе.

Државни секретар у Министарству здравља проф. др Берислав Векић је изнео да је тенденција овог закона да Влада, односно надлежно министарство узме активно учешће у процесу функционисања Фонда ради ефикаснијег спровођења реформи у здравству.

Након завршене расправе, Одбор је у складу са чланом 155. став 2. Пословника Народне скупштине, са 13 гласова за, један глас против од 14 присутних, одлучио да предложи Народној скупштини **да прихвати** Предлог закона о изменама Закона о здравственом осигурању, у начелу.

Друга тачка дневног реда – **Разматрање Предлога закона о здравственој документацији и евиденцијама у области здравства, који је поднела Влада, у начелу**

Председник Одбора проф. др Славица Ђукић Дејановић је подсетила да се овај предлог закона налази у скупштинској процедури од 10. октобра 2014. године, да се разматра у редовном поступку, те да се сагласно члану 161. став 2. Пословника Народне скупштине амандман на исти може поднети до почетка прве начелне расправе на седници Народне скупштине. Затим је отворила претрес у начелу и дала реч представнику предлагача.

Државни секретар у Министарству здравља др Берислав Векић је подсетио присутне да је закон који уређује ову област, донет 1981. године и да је више пута новелиран. Затим је изнео разлоге за доношење новог закона: потребу за увођењем и унапређењем система уписивања, обраде и начина располагања подацима; обезбеђивање квалитета, заштите и чувања података; успостављање основа за интегрисано функционисање здравственог информационог система; стварање предуслова да сездравствена документација и евиденције воде на јединствен начин у здравственим установама, приватној пракси и другом правном лицу који обавља здравствену делатност на целој територији Србије; прикупљање и обрада података у вези са здравственим стањем становништва; евиденција кадрова, опреме, простора, лекова и медицинских средстава; знатна уштеда у финансијским средствима, нарочито у потрошном материјалу; постизање ефикасне размене информација између учесника здравственог система, посебно значајне за обављање научно-истраживачке делатности, као и за усавршавање здравствених радника и сарадника. Изнео је да одредбе овог предлога уређују: предмет, врсте, начин и поступак вођења, располагања и чувања здравствене документације и евиденције; методолошке принципе и стандарде; основ за функционисање интегрисаног здравственог информационог система; начин заштите података; надзор и казнене одредбе у случају непоступања у складу са одредбама овог закона, као и усклађивање рада здравствених установа са одредбама овог закона у прописаном року.

Елвира Ковач је затражила објашњење у вези са начином чувања документације у здравственој установи која промени власничку структуру или престане са радом. Исто питање је поставио и др Предраг Мијатовић.

Проф. др Душан Милисављевић позитивно је оценио уређење ове материје, уз напомену да би евиденција требало да обухвати и дневне болнице, с обзиром на значај ових у процесу дијагностике и лечења бројних обољења, поводом чега је поднео и амандмане. Истакао је да подржава увођење интегрисаног информационог система у здравству, те да се за исто залагао и раније. Поменуо је да су у претходном периоду многи директори здравствених установа увели информационе системе, али да то није урађено синхронизовано и системски на нивоу целе државе, те и да поред подршке Европске уније и Светске банке овом процесу, информациони системи у здравству нису усаглашени. Занимало га је на који начин ће се овај систем објединити како би подједнако био на располагању и од користи свим лекарима и пацијентима у Србији.

Мирјана Драгаш је подржала доношење овог закона и истакла да се у медицини предано и систематски ради, те да је потребно доста времена за успостављање електронског система праћења података у нашем здравству. Имајући у виду да приватна пракса води своју здравствену евиденцију, занима је да ли постоји план да се у једном електронском картону повежу резултати праћења здравственог стања пацијената из једног и из другог типа установа, како би се на ефикаснији начин пратило здравље становништва.

Проф. др Милета Поскурица је у вези са обавезом приватне здравствене праксе да води евиденицују сагласно одредбама овог закона, изнео мишљење да ће приватна пракса овоме пружати отпор, јер ће се кроз ову евиденцију стећи увид у њихов рад, обим рада, услуга и цена. Такође, узимајући у обзир да здравствене установе, приватна пракса и друга правна лица треба да ускладе своју организацију рада са одредбама овог закона до јануара 2020. године како би сви параметри у здравству битни за здравствено стање становништва били евидентирани, изнео је дилему како ће се то постићи уколико приватна пракса не буде укључена у овај процес од самог почетка.

У смислу предложеног прописа др Љиљана Косорић је питала да ли је потребно да се паралелно воде електронски и обични здравствени картон.

Директор РФЗО проф. др Момчило Бабић је овај закон оценио као фундаменталан, имајући у виду да ће обезбедити боље нормативне и стручне основе за ефикаснији информациони систем у здравству. Подсетио је да је Управном одбору РФЗО-а истекао мандат, те да се ово питање морало решити, као и да је здравствено осигурање и оснивање здравственог фонда регулисано Уставом те да је поводом става и дилеме о оправданости постојања овог фонда нужно прво мењати Устав.

Проф. др Душан Милисављевић је у вези са претходним излагањем рекао да се он не залаже за укидање већ за реформу Фонда, за то да грађани знају под којим условима ће бити осигурани, те да увођењем више осигуравајућих кућа и стварањем компетиције између њих грађани добију квалитетнију и доступнију здравствену заштиту.

Државни секретар у Министарству здравља др Берислав Векић је поводом изнетих питања одговорио следеће: у члану 41. став 3. Предлога закона наведено је да су здравствена установа, приватна пракса и друго правно лице, по престанку обављања здравствене делатности, односно брисања из регистра надлежног органа, дужни да предају на чување здравствену докуменатцију и евиденције надлежном архиву у складу са законом којим се уређује архивска грађа; да се увођење интегрисаног здравственог информационог система суочава са многим проблемима, али да ће се системским решавањем овог питања стећи технички услови да се исти реши на јединствен начин; тенденција овог закона је да се информатизација прво спроведе у државним установама на примарном, секундарном и терцијарном нивоу, док би следећа етапа била укључивање приватне здравствене праксе у тај систем, уз напомену да овај закон представља корак ка томе; све док се информатизација здравственог система не спроведе на целој територији и не умреже сва три нивоа здравствене заштите, у здравственим установама ће морати да се води паралелна здравствена администрација; обавеза пријављивања инфективних болести постоји и регулисана је другим законима.

Председник Одбора проф. др Славица Ђукић Дејановић је подсетила да је поступање са подацима о личности пацијента регулисано и другим законима, и то законом којим се уређују права пацијента, законом којим се уређује заштита података о личности и Кривичним закоником, за све оне који крше одредбе закона и неовлашћено износе нарочито осетљиве податке о пацијенту.

Након завршене расправе, Одбор је у складу са чланом 155. став 2. Пословника Народне скупштине, са 14 гласова за, од 14 присутних, одлучио да предложи Народној скупштини **да прихвати** Предлог закона о здравственој документацији и евиденцијама у области здравства, у начелу.

Трећа тачка дневног реда: **Разно**

Поводом ове тачке дневног реда није било предлога ни дискусије.

Седница је завршена у 15,00 часова.

СЕКРЕТАР ПРЕДСЕДНИК

Божана Војиновић Проф. др Славица Ђукић Дејановић

.

.